### Resume

Vejle Kommune får mange forslag om arealer til solcelleanlæg. De solcelleanlæg, som er ved at blive planlagt, vil sammen med solcelleanlægget i Vandel kunne levere tilstrækkeligt med energi i forhold til det mål, der i øjeblikket er fastsat i klimaplanen. Målet for energi fra vindmøller er langt fra nået, og der vil også være behov for at interessere sig for energiparker, der kan give nogle synergieffekter i forhold til den fremtidige energiforsyning. Det foreslås derfor, at etablering af store, enkeltstående solcelleanlæg i det åbne land sættes på standby i et år. Det foreslås samtidig, at principper for etablering af solcelleanlæg justeres i forhold til beplantning og skovbyggelinjer.

### Sagsfremstilling

Vejle Kommune får mange forespørgsler på arealer til solcelleanlæg. Derfor besluttede Teknisk Udvalg på et møde den 3. maj 2022, at der skulle gennemføres to årlige opsamlingsrunder på forespørgsler eller ansøgninger om solcelleanlæg, hvor Teknisk Udvalg prioriterer og udvælger projekter, der skal arbejdes videre med. Teknisk Udvalg besluttede også at fortsætte dialogen med Klima-, Natur-og Miljøudvalget om bl.a. evaluering og evt. justering af de vedtagne principper for opstilling af solcelleanlæg.

I anden halvdel af 2022 har forvaltningen modtaget en række forslag til arealer, hvor der ønskes etableret store solcelleanlæg. Forvaltningen har vurderet forslagene i forhold til primært de landskabelige forhold og inddelt arealerne i tre kategorier - egnede, måske egnede og ikke-egnede. Bilag 1 indeholder en beskrivelse af arealernes egnethed. I bilaget er også vist arealer fra første opsamlingsrunde i 2022, som blev vurderet egnede, men ikke prioriterede i den politiske behandling af forslagene i maj 2022.

Teknisk Udvalg fik præsenteret forslagene, som fremgår af bilag 1, i december 2022. Teknisk udvalg besluttede at afholde et fællesmøde med Klima-,Natur-og Miljøudvalget, inden der blev truffet endelig beslutning om, hvorvidt der skal igangsættes planlægning af nye solcelleanlæg.

Fællesmøde mellem Teknisk Udvalg og Klima-, Natur-og Miljøudvalget.

I klimaplanen er der fastsat et mål om, at 65 % af el-forbruget i 2030 skal være dækket af lokalt produceret vedvarende energi i form af sol og vind. I forhold til det forudsatte el-forbrug skal energiproduktionen fra solceller levere ca. 950 Tj. Beregner man energiproduktionen fra eksisterende solcelleanlæg og anlæg, som er under planlægning, vil disse kunne producere ca. 1400 Tj. Energiproduktionen fra vindmøller skal også levere 950 Tj i 2030. Status for energiproduktionen fra vindmøller er ca. 300 Tj. Der kigges i øjeblikket på, om der kan laves større synergiprojekter, der involverer biogas, solceller og vindmøller m.m.

På baggrund af drøftelsen på fællesmødet foreslår forvaltningen, at etablering af store, enkeltstående solcelleanlæg i det åbne land sættes på standby, og at der sættes fokus og ressourcer ind på at få skabt rammerne for etablering af vindmøller og større energiparker. Det foreslås, at sagen tages op i igen om et år.

Justering af principper for placering af solcelleanlæg

Vejle Kommune vedtog i 2020 et administrationsgrundlag for solcelleanlæg, som nu har været grundlag for forvaltningens arbejde med placering af solcelleanlæg i et par år. Forvaltningen vurderer, at der nu er behov for at justere administrationsgrundlaget på et par punkter.

I administrationsgrundlaget er det nævnt, at der skal være afskærmende beplantning - typisk med mindst 7 rækker træer og buske. Forvaltningen har i forbindelse med planlægningen af solcelleanlæg besigtiget mange arealer, herunder vurderet eksisterende læhegn og beplantninger. Erfaringen er her, at 5 rækker vil være tilstrækkelig, hvis anlægget skal beskues tæt på og 3 rækker, hvis anlægget beskues på lang afstand. Med baggrund i den erfaring foreslår forvaltningen, at teksten ændres til "typisk med mindst 3 rækker træer og buske, og behovet for yderligere beplantning vurderes konkret for de enkelte dele af solcelleanlægget."

Omkring skove på mere end 20 ha er der fastlagt en skovbyggelinje på 300 m. Skovbyggelinjen skal sikre det frie udsyn til skoven og bevare skovbrynene som værdifulde levesteder for plante-og dyreliv. I sager om placering af f.eks. tekniske anlæg inden for skovbyggelinjen vil forvaltningen normalt foretage en konkret vurdering af, om ovennævnte hensyn kan varetages, og hvis det er tilfældet give en dispensation til placering inden for skovbyggelinjen. En sådan vurdering vil bl.a. afhænge af skovens karakter, hvor nåletræsplantager typisk har en lavere kvalitet. I administrationsgrundlaget kan man læse det sådan, at der ingen muligheder er for at placere anlæg indenfor 300 m fra skovbrynet, hvilket ikke er i overensstemmelse med praksis i lignende sager. Det foreslås derfor, at administrationsgrundlaget justeres i overensstemmelse med gældende praksis.

### Sagens videre forløb

Sagen skal alene behandles af Teknisk Udvalg.

### Klima og resiliensvurdering

I klimaplanen er det forudsat, at der både skal etableres solcelleanlæg og vindmølleanlæg, da de to teknologier supplerer hinanden i forhold til at producere energi under forskellige vejrbetingelser. Derfor kan den ene teknologi ikke erstatte den anden. I forhold til arealanvendelsen er vindmøller mere effektive, idet en ha med solceller producerer ca. 1.138.000 kWh, mens en ha med vindmøller (150 m høje) vil kunne producere ca. 26.000.000 kWh.

### Teknik- og Miljødirektøren indstiller,

|  |  |
| --- | --- |
| at | planlægning af nye, store, enkeltstående solcelleanlæg i det åbne land sættes på pause på et år, idet der i mellemtiden fokuseres på at få skabt rammerne for vindmølleanlæg og større energiparker. |
| at | principperne for opstilling af solcelleanlæg justeres i overenstemmelse med det foreslåede. |

### Beslutning

Godkendt.